H ΠΑΕ ΑΕΚ ανακοινώνει την απόκτηση του διεθνούς Ισλανδού μεσοεπιθετικού Αρνορ Τρίστασον με τη μορφή δανεισμού για ένα χρόνο από την Ραπίντ Βιέννης και με οψιόν αγοράς το ερχόμενο καλοκαίρι από την αυστριακή ομάδα. Ο Tρίστασον αποτελεί το έβδομο απόκτημα της ομάδας μας στην τρέχουσα μεταγραφική περίοδο.



Ο Αρνορ Τρίστασον είναι γεννημένος στις 30 Απριλίου 1993 στο Κέφλαβικ, την τρίτη μεγαλύτερη πόλη της Ισλανδίας, και στην τοπική ομάδα έκανε τα πρώτα ποδοσφαιρικά του βήματα ενώ αναδείχθηκε ο πιο ταλαντούχος παίκτης του πρωταθλήματος Ισλανδίας το 2013. Ένα χρόνο μετά πήρε μεταγραφή για τη σουηδική Νόρκεπινγκ με την οποία αγωνίστηκε για δύο χρόνια και πέρυσι τον Μάιο τον απέκτησε η Ραπίντ Βιέννης έναντι 2,3 εκατ. ευρώ, πριν από τη συμμετοχή της Ισλανδίας στην τελική φάση του Euro της Γαλλίας.



Εχει αγωνιστεί σε όλες τις μικρές εθνικές ομάδες της Ισλανδίας και στις 13 Νοεμβρίου 2015 έκανε την πρώτη του συμμετοχή με την Εθνική ανδρών της χώρας του με την οποία έχει αγωνιστεί 13 φορές και έχει σκοράρει 5 γκολ, εκ των οποίων το ένα εναντίον της Εθνικής μας σε φιλικό στο «Καραϊσκάκης» τον περασμένο Μάρτιο.



Συμπεριλήφθηκε από τον Λαρς Λάργκεμπακ στην 23άδα της Ισλανδίας στο Euro 2016 και με δικό του γκολ στην πρώτη της συμμετοχή σε τελική φάση μεγάλης διοργάνωσης η Εθνική ομάδα της χώρας του νίκησε την Αυστρία και προκρίθηκε από τους ομίλους στην επόμενη φάση.



Αρνορ, καλώς όρισες στην οικογένεια της ΑΕΚ!